Folketing
1999-11-19

Ja, meget vand skal der åbenbart løbe i åen også fra denne her talerstol. »Hælden vand ud af ørerne«, det synes jeg er stærke ord i november sagt om statsministerens nytårstale, må jeg sige. Jeg synes, det er stærke ord. Men jeg vil godt sige, at så blev vi jo vidner til en sand syndflod her fra talerstolen, hvor vi skulle høre om Kristeligt Folkepartis forslag og ønsker om, hvordan vi kunne hjælpe børnefamilierne. Det foregik nemlig på den måde, at man tager fra én gruppe børnefamilier og giver til en anden gruppe børnefamilier. Vi er jo som politikere sat til at foretage en afvejning, og derfor vil jeg også stadig væk fastholde, at her er der tale om en konkret afvejning af arbejdsmarkedets behov og børnefamiliernes behov og i øvrigt i samhørighed med arbejdsmarkedets parter. Jeg har vanskeligt ved at forstå, hvorfor ordene »hælden vand ud af ørerne« skulle bruges om statsministerens nytårstale, når man i stedet for kunne starte med at feje for egen dør.